KIRJALLINEN KYSYMYS E-1937/02 esittäjä(t): Stavros Xarchakos (PPE-DE) komissiolle. Albanian kreikkalaiset.



Virallinen lehti nro 192 E , 14/08/2003 s. 0034 - 0034



KIRJALLINEN KYSYMYS E-1937/02 esittäjä(t): Stavros Xarchakos (PPE-DE) komissiolle (3. heinäkuuta 2002) Aihe: Albanian kreikkalaiset Komission jäsen Patten on kysymykseeni E-1135/02(1) lähettämässään vastauksessa maininnut sen oudon tiedon, että kreikkalaisen vähemmistön määrä on vain 50 000 henkilöä, vaikka tämä ei tunnetusti pidä paikkaansa, koska kokonaiset Etelä-Albanian alueet ja kaupungit ovat puhtaasti kreikkalaisen väestön asuttamia. Samassa vastauksessa myös todetaan, että etnisten ryhmien välisten suhteiden seurantakeskuksen toiminnan käynnistämistä valmistellaan ja että myös Kreikan hallitus on hyväksynyt Albaniassa toteutettavien hankkeiden rahoittamisen yhteisön varoista. Haluaisin saada tietää, mihin tilastotietoihin komission jäsen perustaa vastauksensa väittäessään, että kreikkalaisen vähemmistön määrä on vain 50 000 henkilöä? Kuka tätä seurantakeskusta tulee rahoittamaan ja tuleeko sen tavoitteena olemaan Albaniassa olevien satojen tuhansien kreikkalaisen vähemmistön jäsenten suojeleminen? Tietääkö komissio, onko olemassa kansainvälisiä sopimuksia (myös Albanian virallisen johdon allekirjoittamia), joissa tunnustetaan Etelä-Albanialle autonominen asema? Tarkalleen sanottuna mihin yhteisön määrärahoilla rahoitettaviin hankkeisiin myös Kreikan hallitus on antanut suostumuksensa? (1) EYVL C 110 E, 8.5.2003, s. 12. Christopher Pattenin komission puolesta antama vastaus (9. syyskuuta 2002) Tällä hetkellä Albanian vähemmistöjen koosta ei ole ajantasalla olevaa tietoa. Viimeisimmän virallisen Albanian tilastotiedon mukaan kreikkalaisen vähemmistön koko on noin 50 000 henkilöä. Komissio on tietoinen tämän luvun kiistanalaisuudesta. Neuvosto ja komissio ovat yhdessä pyytäneet Albaniaa antamaan tarkkaa tietoa vähemmistöjen koosta ennen vuoden 2003 loppua. Albanian hallitus on ilmaissut sitoumuksensa tämän vaatimuksen täyttämiseksi. Yhteisö tukee Tiranassa toimivan valtiosta riippumattoman järjestön kanssa Etelä-Albanian etnisten ryhmien välisten suhteiden sosiaalis-taloudellisen seurantakeskuksen toimia Gjirokastrassa. Tämän seurantakeskuksen tavoite on tulla pysyväksi toimijaksi alueen etnisten ryhmien välisissä suhteissa. Se pyrkii valvomaan vähemmistöjen oikeuksien kunnioittamista, edistämään vähemmistöjärjestöjen osallistumista maan sosiaaliseen ja poliittiseen elämään ja edistämään etnisten ryhmien välisten suhteiden toimivuutta. Seurantakeskuksen toiminnan odotetaan hyödyttävän kaikkia Albanian vähemmistöjä, mukaan lukien kreikkalaista vähemmistöä. Komissio haluaa tässä yhteydessä myös muistuttaa, että EU:n ja Albanian välisen neuvoa-antava työryhmän puitteissa käydyissä keskusteluissa Albanian hallitus on sitoutunut tehostamaan toimiaan vähemmistöryhmien kunnioittamiseksi koko maassa ja varmistamaan, että vähemmistöjen oikeuksien harjoittamiselle ei aseteta mitään rajoituksia maantieteellisten seikkojen perusteella. Komissio ei ole tietoinen Albanian kansainvälisistä sitoumuksista, jotka antaisivat Albanian eteläisille alueille autonomisen aseman. Toisaalta kaikki osoittaa, että kreikkalainen vähemmistö osallistuu merkittävällä tavalla Albanian sosiaaliseen, taloudelliseen ja poliittiseen elämään varsinkin siinä osassa maata. Komission antamassa vastauksessa arvoisan parlamentin jäsenen esittämään kirjalliseen kysymykseen E-1135/02(1) mainittiin jo, että Kreikka on osallisena kuten kaikki muut jäsenvaltiot komiteassa, joka on vastuussa yhteisön antaman tuen jakamisesta ja hallinnoinnista Länsi-Balkanin alueelle. Se antaa siis mielipiteensä jokaisesta avustusohjelmasta, jota ehdotetaan alueen maihin, mukaan lukien Albaniaan. (1) EYVL C 110 E, 8.5.2003, s. 12.